Virallinen lehti nro C 082 , 17/03/1998 s. 0111



KIRJALLINEN KYSYMYS E-2579/97 komissiolle esittäjä(t): Reino Paasilinna (PSE) (24. heinäkuuta 1997) Aihe: Brittilihan ongelmallinen valvonta sisämarkkinoilla Julkisuuteen on tullut tieto, että 1600 tonnia mahdollisesti saastunutta naudanlihaa Isosta-Britanniasta on viety laittomasti belgialaisten välikäsien kautta Hollantiin, Venäjälle ja Egyptiin. On myös spekuloitu sillä, onko brittilihaa kulkeutunut humanitaarisena avustuksena Bosniaan. Ns. laitonta lihaa on ollut tietojen mukaan liikkeellä viime kuukausina lähes kaksinkertainen määrä ensimmäisiin tietoihin verrattuna. Sisämarkkinavalvonnassa on kyettävä luottamaan alkuperämaamerkintään. Se ei kuitenkaan mitä ilmeisimmin ole luotettava. On luotava turvallinen tapa suojella kuluttajia saastuneelta lihalta ja on taattava tuotteen laatu. Tästä syystä komission pitää aikaansaada toimiva järjestelmä brittiskandaalien lopettamiseksi. Yksi ratkaisu on siirtää kaiken lihatalouden kontrollointi kiireisestä ja huolimattomasta maatalousosastosta kuluttajapolitiikkaa käsittelevään pääosastoon, jossa on jo paneuduttu laatupolitiikkaan ja tuotemarkkinointiin sekä tuotteiden ja palveluiden yleiseen turvallisuuteen. Edellä esitetyn johdosta kysyn seuraavaa. Miksi komissio ei siirrä lihatalouden valvontaa ja tuontia maatalousosastosta (DG 6) kuluttajapolitiikkaa käsittelevään pääosastoon (DG 24), jossa Euroopan kansalaisten kuluttajansuoja ja tuotteiden ja palveluiden yleinen turvallisuus ovat pääasioina? Komission jäsenen Emma Boninon komission puolesta antama yhteinen vastaus kirjallisiin kysymyksiin E-2579/97, P-2642/97 ja P-2643/97 (2. lokakuuta 1997) Arvoisan parlamentin jäsenen esiin tuoma asia liittyy äskettäin paljastettuun petokseen, jossa brittiläistä alkuperää olevalle pakastetulle naudanlihalle annettiin uusi tavaran kuvaus ja uusi todistus, joiden mukaan se oli peräisin toisesta jäsenvaltiosta. Komissio tutkii parhaillaan erittäin läheisessä yhteistyössä asianomaisten jäsenvaltioiden viranomaisten kanssa petoksen laajuutta ja vaikutuksia, ja tutkimuksesta on annettu väliaikatietoja parlamentille. Tässä vaiheessa on oltava varovainen, jottei vaaranneta tutkimusten onnistumista antamalla ennenaikaista tietoa niiden tuloksista. Pääasiallinen vastuu lihan merkinnöistä, todistuksista ja kuljetuksista on asianomaisilla jäsenvaltioilla. Vaikka petoksia on äärimmäisen vaikea ehkäistä täydellisesti, komission tutkimuksista on kuitenkin selvinnyt, että terveystarkastuksia on syytä parantaa kansallisella tasolla, jotta tällaiset laittomat toimet havaittaisiin paremmin ja saataisiin ehkäistyä. Komission tutkimuksissa jo paljastuneiden puutteiden johdosta Yhdistyneelle kuningaskunnalle on lähetetty virallinen kirje, jossa vaaditaan tietoja asiasta. Muita lihan kuljetuksiin liittyviä mahdollisia petoksia tutkitaan edelleen sen varmistamiseksi, että asiasta saadaan kokonaiskuva ja että kaikki mahdollisuudet otetaan huomioon. BSE:tä koskevan parlamentin tutkimuksen johdosta komissio siirsi vastuun eläintautitarkastuksista maatalouden pääosastosta (PO VI) kuluttajapolitiikasta ja kuluttajien terveyden suojelusta vastaavaan pääosastoon (PO XXIV). Komissio on täysin tietoinen siitä, miten tärkeää on toimia nopeasti ja tehokkaasti tässä tilanteessa sen varmistamiseksi, että eläinten ja ihmisten terveyttä suojellaan ja kuluttajien luottamus säilytetään. Tämän vuoksi kaikille jäsenvaltioille ilmoitetaan tutkimusten edistymisestä, jotta voidaan noudattaa koordinoitua lähestymistapaa. Komissio huolehtii siitä, että parlamentille tiedotetaan edelleen asiasta.